Diari Oficial de la Generalitat Valenciana


Sumari del DOGV 4098, del 02-10-2001 (2001/9275)

ACORD de 27 de juliol de 2001, de la Comissió Territorial d'Urbanisme de València, relatiu a les modificacions puntuals 3, 4 i 5 de les Normes Subsidiàries (sòl urbà) d'Aielo de Malferit.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4098

Data del DOGV
:   02-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9275


Data del document
:   27-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Aielo de Malferit
    * pla d'urbanisme

ACORD de 27 de juliol de 2001, de la Comissió Territorial d'Urbanisme de València, relatiu a les modificacions puntuals 3, 4 i 5 de les Normes Subsidiàries (sòl urbà) d'Aielo de Malferit. [2001/X9275]
  
Vist l'expedient remés per l'Ajuntament d'Aielo de Malferit referit a la modificació puntuals 3, 4 i 5 de les Normes Subsidiàries (sòl urbà), a l'efecte de la seua aprovació definitiva, i de conformitat amb el següents:
  
Antecedents de fet
  
Primer. El projecte es va sotmetre a informació pública mitjançant Acord del ple de l'Ajuntament, en sessió del dia 31 de juliol de 2000. Una vegada transcorregut el corresponent període d'exposició pública (DOGV núm. 3829, de 5 de setembre de 2000, anunci en el diari Levante de 30 d'agost de 2000), en el qual es va presentar una al·legació per part del Sr. Manuel Vázquez Núñez, i vist l'informe de l'arquitecte municipal en el sentit de desestimar aquesta, es va aprovar provisionalment pel ple de la corporació local el 16 de novembre de 2000.
  
Segon. La Comissió Territorial d'Urbanisme, en sessió de 8 de març de 2001, va acordar suspendre la tramitació de les modificacions 3, 4, i 5, atés que es generava un increment d'aprofitament lucratiu sense que es justificara la seua compensació amb dotacions; així mateix, s'havia d'aportar la documentació requerida en l'informe de la Conselleria de Cultura i Educació (Unitat de Patrimoni) i esmenar les errades de transcripció dels articles 70 i 87 de les ordenances.
  
Tercer. El projecte consta de memòria (informativa i justificativa), redacció actual i redacció proposada dels articles 70 i 87 de les Normes Urbanístiques, i plans d'ordenació modificats (plans núm. 6, 9 i 13).
  
Amb data 28 de maig de 2001, es va rebre la documentació sol·licitada a l'Ajuntament d'Aielo de Malferit, s'aporta el certificat de l'Acord del ple de 17 de maig de 2001 (aprovació provisional), a l'efecte d'esmenar les deficiències que van motivar la suspensió. El projecte conté un annex fotogràfic dels àmbits afectats per les modificacions.
  
Quart. L'objecte del projecte consisteix en tres modificacions puntuals de les NNSS (núm. 3, 4 i 5) que afecten el nucli urbà d'Aielo de Malferit, en els termes indicats a continuació:
  
1. La modificació puntual núm. 3 consisteix en un canvi d'ús d'una parcel·la de 210 m2 de superfície, situada a la plaça del Palau, (actualment és d'ús privat residencial amb edificació en planta baixa de 58 m2); es pretén utilitzar aquest sòl per a un ús públic com a plaça.
  
L'Ajuntament justifica aquesta modificació en la necessitat d'obtenir espais públics en l'interior del nucli històric d'Aielo; en aquest cas concret es millora l'entorn del Palau, que és un dels edificis més representatius de la població, l'actual travessia de Sant Antoni es configuraria com un nou espai públic (plaça) d'uns 350 m2 units als 1.200 m2 de l'actual plaça del Palau (l'ampliació millorarà el desenvolupament del mercat setmanal que té lloc a la plaça del Palau). Aquesta modificació s'enquadra dins de la política urbanística de la corporació per a revitalitzar el nucli antic d'Aielo, en situació d'abandó i sense dotacions i espais de qualitat adequats a les necessitats actuals (jardins, places, estacionament de vehicles).
  
La documentació remesa el 28/05/01 justifica aquesta actuació en la necessitat de disposar d'espais més amplis en les connexions del carrer de l'Església amb què connecten el nucli històric des de les zones circumdants, la qual cosa reverteix en una millora de l'accessibilitat, i en l'oportunitat de disposar de més places d'aparcament en aquest espai públic donada la carència actual en aquesta zona.
  
2. La modificació puntual núm. 4 afecta el conjunt del c/ de Sant Llorenç (Cases Barates), amb protecció ambiental regulada en l'article 70 de les normes urbanístiques (remissió a l'article 73 de la Llei del Sòl de 76); es modifica l'article 87 de les normes urbanístiques que es refereix a la llista d'edificis, als conjunts protegits i als graus de protecció.
  
El projecte remés per la corporació local el 28/05/01 inclou el conjunt del c/ de Sants de la Pedra en el conjunt denominat Cases Barates, atesa la similitud de tipologia (s'aporta annex fotogràfic del conjunt).
  
Es pretén mantenir la imatge d'habitatges de tipologia tradicional i els valors historicoambientals de l'estructura urbana del municipi sense condicionar en excés l'aprofitament que puguen fer els propietaris dels seus edificis. En concret, la modificació proposada estableix una distinció entre elements fonamentals en la composició de conjunt, i que s'obliga a mantenir, i d'altres elements en els quals es permetrà una major llibertat.
  
Elements fonamentals en la composició del conjunt:
  
- S'obliga a mantenir l'edificació de Pb+1 en façana, que permet Pb+2 retirada l'edificació un mínim de 4,5 m d'alineació de façana\*.
  
\* Respecte a l'article vigent en el qual no es permeten intervencions tendents a augmentar l'alçària de la cornisa del conjunt construït, la modificació permet incrementar una planta més a partir de la segona cruixia paral·lela a la façana, que es retirarà com a mínim 4,5 m.
  
- En mantenir Pb+1 en façana, s'obliga a mantenir l'alçària de cornisa existent i la tipologia del ràfec i que s'ha de realitzar la coberta entre el tram de Pb+1 i el tram de Pb+2 mitjançant coberta inclinada de teula (pendent del 30%).
  
- Les volades i elements ixents (es prohibeix expressament la formació de volades sobre via pública).
  
La resta d'elements no es consideren fonamentals i es permet una major llibertat de composició i en alguns casos es realitza una adaptació a les Normes d'Habitabilitat i Disseny d'Habitatges HD-91.
  
- Es fixen unes mesures per a portes de garatge de 2,70 m d'amplària per 2,30 m d'alçària.
  
3. La modificació núm. 5 elimina la protecció parcial dels següents edificis: c/ de l'Església núm. 18, 20 (620 m2 de superfície) i els edificis de la plaça de la Font núm. 16 i 17 (450 m2 de superfície), ambdós casos de tres plantes i ús privat residencial. La superfície que ocupaven els edificis es destina a ús públic com a xarxa viària (plaça). Això suposa la modificació de l'article 70 de les ordenances, ja que desapareixen de la llista d'edificis i dels conjunts protegits les edificacions abans mencionades.
  
La protecció parcial (buits i proporcions de façana), dels edificis abans mencionats, es regula en l'article 70 de les normes urbanístiques; aquesta protecció obliga al manteniment de la imatge formal quant a buits, proporcions, alçària i configuració en els termes següents (disposició de buits allargada; en planta 1a l'alçària dels buits serà major o igual que la seua amplària per 1,70; en planta 2a l'amplària serà menor o igual que l'obertura de menor amplària de la 1a planta, excepte si és menor de 60 cm; la separació de buits entre aquests i les mitgeres serà major o igual a 1/3 de l'amplària de buit).
  
La corporació local justifica la modificació en la necessitat d'obtenir espais públics en l'interior del nucli històric d'Aielo, i es destaca que la protecció dels edificis no era determinant, ja que l'objecte era mantenir la igualtat en la imatge del conjunt dels edificis de la zona. L'eliminació de la citada protecció permetrà configurar un nou espai públic en un entorn com són els voltants de l'església necessitat d'aquest tipus de dotacions, es creen dues places noves una annexa a l'església de 900 m2 i una altra de 500 m2 en el centre de la trama històrica d'Aielo.
  
De les modificacions 3, 4 i 5 s'aporten els plans d'ordenació modificats (Pla 6, 9 i 13).
  
Cinqué. Durant la tramitació de l'expedient la corporació local ha donat trasllat, el 22 d'agost de 2000, de l'acord de modificació de les NNSS (núm. 3, 4 i 5) als municipis confrontants (Vallada, Montesa, l'Olleria, Canals, Albaida; Agullent i Ontinyent).
  
El 2 de gener de 2001 l'Ajuntament va comunicar a les conselleries de Sanitat i de Cultura i Educació les modificacions 3, 4 i 5 de les NNSS.
  
El 24 de gener de 2001 aquest Servei Territorial d'Urbanisme ha sol·licitat informe a la Unitat de Patrimoni de la Conselleria de Cultura i Educació en relació amb la modificació núm. 5. Amb data 28 de febrer de 2001 es va rebre informe de la Unitat de Patrimoni de la Conselleria de Cultura i Educació en els termes següents:
  
En àmbit general, com a justificació de les modificacions preteses, s'hauria de fer un estudi global de necessitats d'espais públics, trànsit i aparcaments, que incloguera tot el nucli històric, i es documenta en cada cas l'estat actual i els resultats previstos, i es pondera la possibilitat d'un alternativa de reconducció del trànsit o d'implantació d'estacionaments per l'àrea externa del nucli.
  
Respecte de la modificació núm. 3 per a poder valorar la repercussió del canvi d'ús previst en l'illa pròxima a l'edifici del palau del marqués de Malferit, que passa d'edificable a plaça pública, és necessari completar la documentació amb fotografies de l'entorn afectat en el qual s'aprecien les visuals cap al palau i els espais públics confrontants.
  
La modificació núm. 4 afecta l'article 87 (llista d'edificis, conjunts protegits i grau de protecció) i a la regulació d'alçàries del conjunt Cases Barates. Per a poder valorar la seua repercussió es requereix la següent documentació (fotografies del conjunt, pla en què se grafien les alçàries existents en l'estat actual, justificació de la modificació d'acord amb els valors que van fer mereixedors al conjunt de la seua protecció, compliment de la Normativa d'Habitabilitat i Disseny d'Habitatges de la CV, pel que fa a l'assolellat i a les proporcions i afectacions dels patis de llums).
  
La modificació núm. 5 que afecta els plans 9 i 13, i l'article 70 de les normes urbanístiques (llista d'edificis, conjunts protegits i grau de protecció), elimina la protecció de diversos edificis i canvia la qualificació a dotació viària (plaça). Es requereix de la corporació local que aportació fotografies dels edificis afectats, justificació de la modificació d'acord amb el manteniment i preservació de la trama urbana i els seus caràcters fonamentals.
  
S'aprecia una discordança entre la numeració del Llavador a la part escrita com a núm. 41 i la numeració amb què consta en els plans (núm. 42). Falta grafiar en el pla d'edificis protegits el palau del marqués de Malferit.
  
A la vista de les consideracions exposades, s'han d'esmenar els aspectes relacionats i completar la documentació per a valorar l'abast de les modificacions des d'aspectes del patrimoni arquitectònic?.
  
Sisé. Aielo de Malferit té les Normes Subsidiàries (revisió), aprovades definitivament per la Comissió Territorial d'Urbanisme amb data 26 de juny de 1990.
  
Cal destacar la modificació núm. 2 de les NNSS (41 punts), aprovada definitivament per la CTU el 17 de desembre de 1997.
  
Seté. La Comissió Informativa de la Comissió Territorial d'Urbanisme de València, en sessió del 24 de juliol de 2001, va emetre informe relatiu al projecte que ens ocupa, i es compleix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret.
  
Primer. La tramitació ha sigut correcta, de conformitat amb el que estableix l'article 38, per remissió de l'article 55.1 de la Llei 6/94, de 15 de novembre, de la Generalitat Valenciana, Reguladora de l'Activitat Urbanística (LRAU)
  
Segon. La documentació està completa a l'efecte del compliment del que preceptua l'article 27 de la LRAU.
  
Tercer. Respecte a les determinacions contingudes en les modificacions puntuals 3 i 5 que pretenen crear espais públics en el nucli antic d'Aielo, i es revitalitza aquest mitjançant actuacions que resolguen les actuals carències de dotacions i espais públics en aquest àmbit, no s'aprecien inconvenients urbanístics, segons els criteris que estableix l'informe, de data 28/02/01, de la Unitat de Patrimoni de la Conselleria de Cultura i Educació (modificació núm. 5).
  
Respecte a la modificació núm. 4, que afecta el conjunt de c/ de Sant Llorenç i c/ dels Sants de la Pedra Cases Barates i a l'article 87 de les normes urbanístiques, s'assumeixen els arguments de l'Ajuntament relatius que l'ordenació proposada no suposa un increment de l'aprofitament lucratiu privat atés que inicialment les NNSS d'Aielo de Malferit preveien en el conjunt Cases Barates Pb+2; posteriorment la modificació núm. 2 va reduir a Pb+1 el conjunt de Cases Barates el que va originar una reducció de l'edificabilitat inicial (aprox. 10.766 m2 construïts) sense que es reduïren les dotacions. L'actuació projectada planteja una situació intermèdia respecte a les dos anteriors i suposa una reducció respecte a l'edificabilitat inicial de 1.505 m2 (tenint en compte que en un tram del c/ dels Sants de la Pedra es redueix en una planta els primers 4,5 m des de l'alineació de façana). A partir d'aquests arguments es considera que no cal preveure més dotacions, no solament perquè s'ha reduït l'edificabilitat originària prevista en la NN SS, sinó perquè amb la creació de nous espais públics previstos en les modificacions 3 i 5 es compensa prou.
  
Quart. S'han esmenat els errors de transcripció observats en la nova redacció dels articles 70 i 87 de les normes urbanístiques respecte al text vigent (que es basa en les modificació núm. 2 de les NNSS) en aquells apartats que no han sigut afectats per les modificacions.
  
Cinqué. Amb data 26 de juliol es rep l'informe de la Unitat d'Inspecció del Patrimoni Històric Artístic de la Direcció Territorial de Cultura de València pel qual s'informa favorablement la modificació núm. 4 i s'estableix els següents condicionants en les dos següents modificacions:
  
- En la núm. 3, per tractar-se de l'entorn del palau del marqués de Malferit que té la consideració de bé d'interés cultural, i no existir pla especial de protecció de l'entorn, es requereix l'informe previ favorable de la Conselleria de Cultura i Educació, amb la conseqüent resolució expressa de la directora general del Patrimoni Artístic.
  
- En la núm. 5, per tractar-se d'una modificació del catàleg, es requereix per a la seua aprovació provisional l'informe de la Conselleria de Cultura i Educació amb la conseqüent resolució de la directora general del Patrimoni Artístic
  
Sisé. La Comissió Informativa d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació de modificacions de les normes subsidiàries de municipis de menys de 50.000 habitants, de conformitat amb el que disposa els articles 55.1 i 39 de la LRAU, per remissió de la disposició transitòria setena de la citada llei, en relació amb els articles 9.1 i 10.A del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en sessió del 27 de juliol de 2001, acorda aprovar la modificació núm. 4 i deixar sobre la taula les modificacions núm. 3 i 5 d'Aielo de Malferit, mentre no es reba els informes i les resolucions corresponents de la Conselleria de Cultura i Educació (Unitat de Patrimoni) referits en el fonament sisé.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això sense perjuí que es puga exercir qualsevol altre recurs que s'estime oportú.
  
València, 27 de juliol de 2001.- El secretari de la Comissió Territorial d'Urbanisme: José Manuel Palau Navarro.